钦定古今图书集成/理学汇编/学行典/第174卷 > 许孚远
## 钦定古今图书集成/理学汇编/学行典/第174卷 > 许孚远

按《明外史许孚远传》：“孚远，字孟中，德清人，受学同郡
唐枢。嘉靖四十一年成进士，授南京工部主事，就改
吏部，已调北部尚书。杨博恶孚远讲学，会大计，京朝
官黜，浙人几半，博乡山西无一焉。孚远有后言，博不
悦，孚远遂移疾去。隆庆初，高拱荐起考功主事，出为
广东佥事。招大盗李茂、许俊美，擒倭党七十馀辈以”
降。录功，赉银币，旋移福建。神宗立，拱罢政。张居正议
逐拱党，复大计。京官王篆为考功，诬孚远党拱，摘两
淮盐运判官。历兵部郎中，出知建昌府。暇辄集诸生
讲学，引贡士邓元锡、刘元卿为友。寻以给事中邹元
标荐，擢陕西提学副使，敬礼贡士。王之士，移书当路，
并元卿、元锡荐之。后三人并得征，由孚远倡也。迁应
天府丞。坐为李材讼冤，贬二秩。由广东佥事再迁右
通政。二十年擢右佥都御史，巡抚福建。倭陷朝鲜，议
封贡。孚远请敕谕日本，擒斩平秀吉，不从。吕宋国酋
子讼商人袭杀其父，孚远以闻。诏戮罪人，厚犒其使
福，使饥民掠官府。孚远擒倡首者，乱稍定。而给事中
耿随龙、御史甘士价等劾孚远宜斥，帝不问。所部多
僧田，孚远入其六于官。又募民垦海坛地八万三千
有奇，筑城建营舍，聚兵以守。因请推行于南日、彭湖
及浙中陈、钱、金塘、玉环、南诸岛，皆报可。居三年，入
为南京大理卿，就迁兵部右侍郎，以左侍郎调北部。
甫半道，被论乞休。疏屡上乃许。又数年卒于家。赠南
京工部尚书，后谥“恭简。”孚远笃信良知，而恶夫援良
知以入佛者。知建昌，与郡人罗汝芳讲学不合。及官
南京，与汝芳门人礼部侍郎杨起元、尚宝司卿周汝
登并主讲席。汝登以无善无恶为宗，孚远作《九谛》以
难之，言：“文成宗旨，原与圣门不异。以性无不善，故知
无不良。良知即是未发之中，立论至为明析。‘无善无
恶心之体’一语，盖指其未发，廓然寂然者而言之，止
形容得一静字，合下三语始为无病。今以心意知物，
俱无善恶可言者，非文成之正传也。”彼此论益龃龉。
而孚远抚福建，与巡按御史陈子贞不相得。子贞督
学南畿，遂密讽同列“拾遗劾之。然孚远学行高洁，不
以是损也。”从孚远游者，冯从吾、刘宗周、丁元荐，皆为
名儒。